钦定古今图书集成/明伦汇编/官常典/第506卷 > 高继宣
## 钦定古今图书集成/明伦汇编/官常典/第506卷 > 高继宣

按《宋史高琼传》：“琼次子继宣，字舜举，幼善骑射，颇工
笔札，知读书。以恩补西头供奉官、惠民河巡督漕船。
会岁饥多盗，兼沿河巡检捉贼，迁阁门祗候、邠州兵
马都监。曹玮守邠，数与言兵，荐其可用。乾兴初，以内
殿崇班为益州都监。蜀人富侈，元夕大张灯，知府薛
奎戒以备盗，继宣籍恶少年饮犒之，使夜中潜志盗”
背，明日皆获。历磁、相、邢、洺都巡检使，知安肃军，徙保
州，累迁礼宾使、益州路兵马钤辖。还为西上阁门使、
泾原路钤辖兼安抚使、知渭州，迁四方馆使、昭州刺
史、知雄州。初，元昊反，声言侵关、陇，继宣请备麟、府。未
几，羌兵果入寇河外，陷丰州。擢捧日天武四厢都指
挥使、恩州团练使、知并州。俄寇麟、府，继宣帅兵营陵、
并，抵天门关。是夕，大雨。及河，师半济，黑凌暴合，舟不
得进，乃具牲酒为文以祷。已而凌解师济，进屯府谷，
间遣勇士夜乱贼营，又募黥配厢军，得二千馀人，号
“清边军”，命偏将王凯主之。军次三松岭，贼数万众围
之，清边军奋起，斩首千馀级，其相躏藉死者不可胜
计。筑宁远砦，相视地脉，凿石出泉，巳而成五砦。迁眉
州防御使，卒。